嘲鼾睡 二
作者：韓愈
朝代：唐

paragraphs: 澹公坐臥時，長睡無不穩。
吾嘗聞其聲，深慮五藏損。
黃河弄濆薄，梗澀連拙鮌。
南帝初舊槌，鑿竅洩混沌。
迥然忽長引，萬丈不可忖。
謂言絕於斯，繼出方袞袞。
幽幽寸喉中，草木森苯䔿。
盜賊雖狡獪，亡魂敢窺閫。
鴻蒙總合雜，詭譎騁戾很。
乍如鬬呶呶，忽若怨懇懇。
賦形苦不同，無路尋根本。
何能堙其源，惟有土一畚。